[pic] | KOMISIA EURÓPSKYCH SPOLOČENSTIEV | Brusel, 20.11.2009 KOM(2009)632 v konečnom znení Návrh ROZHODNUTIE RADY, ktorým sa určuje pozícia Európskeho spoločenstva v rámci ministerskej rady Energetického spoločenstva (v Záhrebe 18. decembra 2009) DÔVODOVÁ SPRÁVA Ministerská rada Energetického spoločenstva sa stretne 18. decembra 2009 v Záhrebe (Chorvátsko). Aby sa Európske spoločenstvo mohlo zúčastniť na prijímaní príslušných rozhodnutí, treba určiť pozíciu Európskeho spoločenstva podľa článku 300 zmluvy a v súlade s ustanoveniami rozhodnutia Rady z 29. mája 2006 o uzavretí Zmluvy o Energetickom spoločenstve Európskym spoločenstvom. Návrh na rozhodnutie Rady pokrýva všetky položky programu, pre ktoré sa očakáva rozhodnutie ministerskej rady, ako sa uvádza ďalej. Pre informáciu sa ďalej uvádzajú aj ostatné položky programu. PRVKY, O KTORÝCH TREBA ROZHODNÚť Komisia vyjadrí pozície Európskeho spoločenstva, ako sú definované v prílohe k navrhovanému rozhodnutiu pre tieto prvky rozhodnutia. Administratívne otázky Komisia schváli návrh, ktorého cieľom je zníženie počtu povinných zasadnutí ministerskej rady na jedno (namiesto dvoch), pričom ak si to vyžiadajú okolnosti, bude možné zvolať mimoriadne zasadnutie. Komisia schváli zmeny a doplnenia procedurálneho aktu, ktorým sa ustanovujú pravidlá prijímania, pracovné podmienky a geografická vyváženosť pracovníkov sekretariátu, s cieľom určiť rozumné obmedzenie nároku na prenos nevyčerpanej dovolenky. Pristúpenie nových zmluvných strán Rokovania sa úspešne uzavreli s Moldavskou republikou 29. apríla 2009 a s Ukrajinou 7. októbra 2009. Komisia schváli pristúpenie týchto dvoch krajín za podmienok stanovených v tomto návrhu rozhodnutia. Energetická efektívnosť V júni 2009 ministerská rada schválila odporúčania osobitnej skupiny pre energetickú efektívnosť a požiadala sekretariát, aby pripravil rozhodnutie o vykonávaní troch právnych predpisov, ktorými sú: - smernica 2006/32/ES o energetickej účinnosti konečného využitia energie a energetických službách; - smernica 2002/91/ES o energetickej hospodárnosti budov; - smernica 92/75/EHS o udávaní spotreby energie a iných zdrojov domácimi spotrebičmi na štítkoch a štandardných informáciách o výrobkoch, ako aj viacerých vykonávacích smerníc. Navrhovaný termín implementácie je 31. december 2011. Osobitná skupina preskúmala a schválila návrh rozhodnutia a 24. septembra 2009 stála skupina na vysokej úrovni súhlasila s predložením návrhu rozhodnutia ministerskej rade na rozhodnutie. Komisia tak schváli rozhodnutie ministerskej rady smerujúce k vykonávaniu uvedených smerníc v Energetickom spoločenstve. OSTATNÉ PRVKY Body bez diskusie Komisia schváli závery predchádzajúcich dvoch zasadnutí stálej skupiny na vysokej úrovni a vezme na vedomie tieto správy: - správu o vykonávaní Pracovného programu Energetického spoločenstva; - výročnú správu za rok 2009 predkladanú Parlamentu podľa článku 52 Zmluvy o Energetickom spoločenstve; - predbežnú správu o vykonávaní rozpočtu na rok 2009. Obnoviteľné zdroje energie Komisia vezme na vedomie správu predsedníctva osobitnej skupiny pre energetiku a bude ďalej podporovať všetky práce s cieľom pripraviť rozhodnutie, ktoré by sa malo prijať v roku 2010, o vykonávaní smernice 2009/28/ES[1] v Energetickom spoločenstve. Bezpečnosť zásobovania Komisia bude riadiť výmenu názorov týkajúcich sa situácie očakávanej v oblasti zásobovania energiou počas zimy 2009 – 2010. Vezme na vedomie stav vykonávania zmluvy, pokiaľ ide o bezpečnosť zásobovania, a predloží svoj návrh nariadenia Európskeho parlamentu a Rady o opatreniach na zaistenie bezpečnosti zásobovania plynom a o zrušení smernice 2004/67/ES. Investície Komisia schváli aktualizovanú verziu orientačného zoznamu prioritných projektov v oblasti infraštruktúry zmluvných strán a bude hľadať možnosť ďalšieho zapojenia medzinárodných finančných inštitúcií do podpory týchto projektov. Riešenie sporov Komisia vezme na vedomie pokrok dosiahnutý v otvorených veciach a bude ďalej podporovať snahy sekretariátu zamerané na hľadanie riešení formou dohody. Úrad pre koordinované aukcie Komisia bude riadiť výmenu názorov týkajúcich sa dosiahnutého pokroku a perspektív zriadenia Úradu pre koordinované aukcie. Činnosti regulačnej rady Energetického spoločenstva Komisia vezme na vedomie správu o činnosti regulačnej rady Energetického spoločenstva a priority na obdobie rokov 2010 – 2011. Tretí balík opatrení týkajúcich sa vnútorného trhu Komisia privíta predbežnú výmenu názorov týkajúcich sa vykonávania tretieho balíka opatrení týkajúcich sa vnútorného trhu v Energetickom spoločenstve. Memorandum o porozumení o sociálnych otázkach Okrem navrhovaných bodov programu Komisia upozorní zmluvné strany na pokrok dosiahnutý pri vykonávaní Memoranda o porozumení o sociálnych otázkach, najmä vzhľadom na závery 2. sociálneho fóra, ktoré sa konalo v dňoch 13. a 14. októbra 2009 v Záhrebe. Komisia tiež pripomína, že od kandidátskych zmluvných strán sa očakáva, že podpíšu Memorandum o porozumení o sociálnych otázkach a že sa budú zúčastňovať na súvisiacich činnostiach. Návrh ROZHODNUTIE RADY, ktorým sa určuje pozícia Európskeho spoločenstva v rámci ministerskej rady Energetického spoločenstva (v Záhrebe 18. decembra 2009) RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 300 ods. 2 druhý pododsek, so zreteľom na rozhodnutie Rady o uzavretí Zmluvy o Energetickom spoločenstve Európskym spoločenstvom (2006/500/ES – 29. mája 2006), a najmä na jeho články 4 a 5, so zreteľom na návrh Komisie, ROZHODLA TAKTO: Jediný článok Vzhľadom na stretnutie ministerskej rady Energetického spoločenstva, ktoré sa má uskutočniť 18. decembra 2009 v Záhrebe, sa pozícia Spoločenstva, pokiaľ ide o otázky spadajúce do pôsobnosti článku 300 ods. 2 druhého pododseku zmluvy, ustanovuje v prílohe k tomuto rozhodnutiu. V Bruseli Za Radu predseda PRÍLOHA Pozícia Európskeho spoločenstva - Európske spoločenstvo schvaľuje rozhodnutie ministerskej rady, ktorým sa mení a dopĺňa článok 50 Zmluvy o Energetickom spoločenstve. - Európske spoločenstvo schvaľuje navrhované zmeny a doplnenia procedurálneho aktu, ktorým sa ustanovujú pravidlá prijímania pracovníkov, pracovné podmienky a geografická vyváženosť pracovníkov sekretariátu. - Európske spoločenstvo schvaľuje rozhodnutie ministerskej rady týkajúce sa pristúpenia Moldavskej republiky a Ukrajiny k Energetickému spoločenstvu s výhradou týchto zmien a doplnení: - k rozhodnutiam ministerskej rady týkajúcim sa pristúpenia Moldavskej republiky a Ukrajiny sa pridáva posledné odôvodnenie v takomto znení: „Keďže v plynárenskom odvetví splnenie záväzkov vyplývajúcich z pristúpenia k Energetickému spoločenstvu si vyžaduje osobitnú pozornosť v dôsledku významu tohto odvetvia pre bezpečnosť dodávok všetkých strán,“ - Na koniec článku 1 ods. 2 rozhodnutí ministerskej rady týkajúcich sa pristúpenia Moldavskej republiky a Ukrajiny k Energetickému spoločenstvu, sa dopĺňa toto: „Pred podpísaním tohto protokolu predseda po dohode s podpredsedom zastupujúcim Európske spoločenstvo overí, že sa prijal a nadobudol platnosť zákon o plynárenskom odvetví, ktorý je v súlade so smernicou 2003/55/ES.“ - Európske spoločenstvo schvaľuje rozhodnutie ministerskej rady týkajúce sa vykonávania smernice 2006/32/ES o energetickej účinnosti konečného využitia energie a energetických službách, smernice 2002/91/ES o energetickej hospodárnosti budov a smernice 92/75/EHS o udávaní spotreby energie a iných zdrojov domácimi spotrebičmi na štítkoch a štandardných informáciách o výrobkoch, ako aj viacerých vykonávacích smerníc, v Energetickom spoločenstve. [1] Ú. v. EÚ L 140, 5.6.2009, s. 16.